Programbeskrivelse Poplogg

Hvem Poplogg er:

Vi er en gjeng på seks stykker med varierende tilknytning til Radio Nova fra før. Daglig leder-Kjetil og jeg, Anne, har vært med i Radio Nova i noen år, mens Simen Herning, Ola Innset og Endre Thesen Hernes har vært innom Nova flere ganger som studiogjester med forskjellige band (My Little Pony og That Special Monkey Hug) og andre prosjekter. I tillegg har vi med oss Stian Pride fra Spoon Train, som også er plateselskapet/bookingbyrået Simen, Ola og Endre jobber i. 

Hva er Poplogg:

Poplogg er både et radioprogram og en nettside, som begge skal starte opp i august 2009. Radioprogrammet og nettsida er selvstendige enheter som skal utfylle og supplere hverandre, uten at de blir identiske. Ting vi tar opp i radioprogrammet kan vi f. eks skrive mer utfyllende om på nettsida, eller band vi skriver om på nettsida kan vi spille i radioprogrammet.

Grunnen til at vi vil starte Poplogg i Radio Nova er at vi syns radiostasjonen mangler et rendyrka popprogram slik man har i studentradioene i Bergen og Trondheim. Vi elsker popmusikk, og bryr oss ikke om hva som er nytt og kredibelt, men vil ha fokus på å presentere låter vi mener er skikkelig gode og som flere burde høre, og på å ta opp fenomener vi intresserer oss for som har med popmusikk og populærkultur å gjøre. 

Nettsida poplogg.no tar for seg populærkultur i mange uttrykksformer, f. eks både i litteratur, film og på tv, i tillegg til selvsagt gjennom musikk. Radioprogrammet Poplogg kommer til å ha hovedfokus på musikk, men vi vil ofte prøve å knytte sammen musikk og andre popkulturelle uttrykksformer. 

Formen til programmet skal være ganske fri, men med noen gjenkjennelige faste elementer. Vi kommer til å ha to-tre faste spalter som vil gå med en litt uregelemessig frekvens. I tillegg skal selvsagt lytteren vite at hun får masse god (pop)musikk når hun hører på Poplogg. Selv om dette kanskje er en litt drøy sammenligning kan vi kanskje si at Poplogg skal være pop-ekvivalenten til WG-Lizta, i den forstand at det skal være litt personlig, litt morsomt, litt alvorlig, alltid overraskende og med masse kunnskap om musikken i bunn.

Hva vil Poplogg inneholde:

Stikk i studio:

Programmet kommer til å være i all hovedsak studiobasert, hvor en gruppe programledere sitter i studio og sammen diskuterer temaer og spiller musikk vi har forbredt på forhånd. Siden vi baserer oss såpass mye på samtale kommer vi ikke til å bruke noe særlig manus, men ha mer stikkord klare, og å snakke gjennom temaene på forhånd slik at alle er enige om hvor det er vi vil med stikket. 

Gjester i studio:

Vi kommer også til å invitere gjester i studio. Aktuelle gjester er alle som jobber med popmusikk og evt også popkultur på andre måter, og da tenker vi ikke bare på artister og de som selv utøver, men like gjerne på folk med meninger om noe vi har lyst til å diskutere. Vi er ikke et aktualitetsprogram, og vil i minst mulig grad drive lanseringsjournalistikk, så det at et band slipper plate vil sjelden være grunn nok til at bandet skal få komme i studio til Poplogg. 

Intervjuer: 

Det er ofte vanskelig å få det til å klaffe slik at utenlandske artister som er i Oslo på turné kan komme i studio, så vi vil også gjøre intervjuer som vi redigerer i ettertid. Her er det selvsagt naturlig å komme inn på forholdet mellom Poplogg og Bra Trommis, for vi vil selvsagt ikke ta fra Trommis sakene deres. Men det er mange band som blir nedprioritert av Bra Trommis fordi de er for kommersielle eller for «poppa», så her kan vi fylle et segment som ikke blir dekka så mange andre steder i Radio Nova. Heller ikke intervjuene vil handle så mye om band som er plateaktuelle, men mer om ting som opptar intervjuobjektene og om fenomener og tendenser. 

Spalter:

Vi vil ha to-tre faste spalter. Noen korte og morsomme, og noen lengre og mer utdypende. Disse vil vi også lage en del av på forhånd slik at vi kan bruke de når vi ikke har så mye annet innhold. 

Jingler:

Jinglene til piloten ble alle laget live i studio under opptaket av programmet, så vi skal selvsagt lage noen nye og proffere jingler, og en ny åpnigsvignett til programmet starter i høst. 

Musikk:

Poplogg er jo først og fremst et musikkprogram, så vi skal selvsagt spille masse musikk under sendingene. Alle som bidrar til hvert program kommer med forlag og ønsker om hvilke låter vi skal spille. Vi vil spille variert musikk, og musikk vi kan knytte tematisk eller assosiativt opp til temaene som ellers tas opp i programmet. 

Organiseringa av Poplogg:

Vi er som sagt seks stykker som står bak programmet Poplogg, og kommer tidvis og innimellom til å bidra alle sammen, men stort sett er det to-tre av oss som kommer til å være i studio på fast basis. Vi vil utnevne en redaksjonsleder som blir den som har ansvar for at programmet kommer på lufta hver uke, og ha ukentlige redaksjonsmøter hvor vi planlegger programmet en uke fram i tid.

Programmet kommer også til å podkastes på nettsida poplogg.no hver uke. Vi tror nettsida og programmet sammen kan skape mer blest om Radio Nova ved at det ene linker til det andre.

Til slutt:

Vi håper virkelig at vi kan få lov til å starte Poplogg i Radio Nova. Vi tror Nova har bruk for et slikt program, og vi veit dette er et program mange har etterlyst fra radiokanalen. Dessuten har vi tenkt å bruke mye tid og krefter på å lage Poplogg til noe mer enn et radioprogram, noe vi mener er framtida for radio. Når programmet både kan lastes ned på poplogg.no og streames på radionova.no har det mulighet til å nå ut til flere lyttere, og ved å linke nettsida og programmet aktivt sammen gir vi lytterene «noe mer». 

Piloten er nok ikke helt representativ for hvordan programmet kommer til å høres ut, siden vi som de fleste andre piloter led under en viss tidsnød. Men den hyggelige tonen og musikken viser hvordan vi ser for oss at programmet vil bli og vi håper at med litt strammere regi og litt mer forbredelse så vil programmet bli et fint nytt tilskudd til musikkprogrammene i Radio Nova. 

